**JEGYZŐKÖNYV**

**Hidas Község Önkormányzat**

 **Képviselő-testületének**

**2024.02.05.napján**

megtartott soros, nyilvános üléséről.

**Hozott határozatok:**

**1/2024.(II.05.)**

**2/2024.(II.05.)**

**3/2024.(II.05.)**

**4./2024.(II.05.)**

**5/2024.(II.05.)**

**6/2024.(II.05.)**

**7/2024.(II.05.)**

**8/2024.(II.05.)**

**9/2024.(II.05.)**

**Hozott rendeletek:**

**1/2024.(II.6.) önkormányzati rendelet az önkormányzat 2024.évi költségvetésről.**

**JEGYZŐKÖNYV**

A jegyzőkönyv készült **2024. február 5. napján 14.00 órai kezdettel**

**Hidas** Község Önkormányzat Képviselő-testületének soros, nyilvános ülésén.

**Az ülés helye:** Hidas, Kossuth L. u. 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. Borsosné Schwáb Rita alpolgármester

3. Fábián Izabella képviselő

5. Kérő Imre képviselő

1. Steiner- Orosházi Szandra képviselő

**Valamint**:

Dr. Tóth Attila jegyző

Lovászné Mohai Mónika jkv. vezető

Hitter István kép és hangtechnika

**Az ülésről igazoltan távol volt:** Dr. Balázs Dalma és Fényes Endre képviselők

**Berg Csaba polgármester** köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 5 fő jelen van.

**Berg Csaba polgármester** ezt követően a kiküldött meghívóban megegyezően ismertette az ülés napirendjét és hozzátette, hogy jelenleg az élő közvetítés technikai okokból kifolyólag nem működik, de későbbiek folyamán természetesen a testületi ülés levetítésre kerül.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**1/2024.(II.05.) számú határozata**

**az elfogadott napirendről**

**Napirendi pont:**

1. Beszámoló az előző ülés óta eltelt időszak eseményeiről, és a lejárt határidejű határozatok végrehajtásáról. Ea.: Berg Csaba polgármester, Dr. Tóth Attila jegyző
2. A Képviselő-testület 2024. évi munkatervének elfogadása.

Ea.: Berg Csaba polgármester, Dr. Tóth Attila jegyző

1. A helyi önkormányzat a saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő 3 évre várható összegének meghatározása. Ea.: Dr. Tóth Attila jegyző
2. Az önkormányzat 2024. évi költségvetési rendeletének előterjesztése, elfogadása.

Ea.: Berg Csaba polgármester, Dr. Tóth Attila jegyző

1. Beszámoló a 2023. évi közművelődési tevékenységéről, 2024. évi terv elfogadása. Közművelődési feladatellátási megállapodás jóváhagyása.

Ea.: Berg Csaba polgármester

1. A polgármester 2024. évi szabadságtervének jóváhagyása. Ea.: Dr. Tóth Attila jegyző
2. A Hidasi Szivárvány Óvoda és Bölcsőde alapdokumentumainak a pedagógusok új életpályájáról szóló 2023. évi LII. törvény hatálybalépésével kapcsolatos módosításainak jóváhagyása. Ea.: Steiner-Orosházi Szandra főigazgató
3. Az óvoda nyári leállásának fenntartói jóváhagyása

Ea.: Steiner-Orosházi Szandra főigazgató

***Napirend előtt:*** Beszámoló a vagyonnyilatkozat tételi kötelezettség teljesítéséről.

**Dr. Tóth Attila jegyző** a napirendi pontok megtárgyalása előtt tájékoztatta a képviselőket, hogy a Magyarország helyi önkormányzatairól szóló 2011. évi CLXXXIX. törvény továbbiakban: Mötv.) a polgármesterek, valamint a helyi önkormányzati képviselők részére vagyonnyilatkozat-tételi kötelezettséget ír elő. A vagyonnyilatkozatokkal kapcsolatos eljárási szabályoknak megfelelően a képviselők vagyonnyilatkozatot kötelesek tenni melynek leadási határideje 2024.január 31. napja volt. Felkérte a Pénzügyi Bizottság elnökét, hogy tájékoztassa a Képviselő-testületet a vagyonnyilatkozatok leadásáról.

Ezt követően **Kérő Imre bizottsági elnök** tájékoztatta a képviselőket, hogy 2024. január 31. napjáig – határidőre - minden képviselő benyújtotta a vagyonnyilatkozatát.

**Napirendek tárgyalása**

**1. Beszámoló az előző ülés óta eltelt időszak eseményeiről, és a lejárt határidejű határozatok végrehajtásáról. Ea.: Berg Csaba polgármester, Dr. Tóth Attila jegyző**

**Berg Csaba polgármester** a napairend megtárgyalás előtttájékoztatta a képviselőket és a lakosságot az előző hónap eseményeiről.

November végén bejárást tartottak a Kölcsey utcai Vis maior pályázat kivitelezésével kapcsolatban, ahol műszaki ellenőrrel folytattak egyeztetéseket a munkálatokról.

December 4. napján a Baranya Vármegyei Önkormányzat közbeszerzési műszaki ellenőrével tartottak megbeszélést a csapadékvíz pályázattal kapcsolatban. A Bölcsőde pályázat építésével kapcsolatos - (közbeszerzési hely, terület miatt ) - a közbeszerzésre pályázó vállalkozók megtekinthették az adott építési területet. Két pályázó élt a lehetőséggel, akik a területet szemrevételezve az anyag tárolás lehetőségeit tárták fel.

December 5. napján egy helyi hidasi lakos által felajánlott fenyőfa kivágására került sor. Köszönetet mondott a favágónak és a munkáját segítő embereknek. December 6. napján közmeghallgatást tartottak a hivatal épületében. Megköszönte a hótólást a helyi vállalkozónak, aki az egész településen elvégezte a hótolást. Uniós pályázati forrás lehetőségekkel kapcsolatos tájékoztatáson vett részt, melyet a Baranya Vármegyei Önkormányzat Dr. Őry László- a közgyűlés elnöke - tartott. December 9. napján Mikulásvárás volt a helyi Kultúrparkban, ahol a településen élő Tausz család
nagyszabású Vidámparkot biztosított a gyermekek részére, ezúton is köszöni a családnak a felajánlást- és az ezzel kapcsolatos háttér munkákat, valamint az óvodai és hivatali munkatársak munkáját is egyaránt. December 29. napján történt meg a csapadékvíz pályázat zárása.

2024. év elején a Bölcsőde építésével kapcsolatos egyeztetések zajlottak, ugyanakkor megkezdődtek a költségvetéssel kapcsolatos munkálatok, illetve annak összeállítása.

Január elején a német emlékműnél koszorúzást tartott a Magyarországi németek elhurcolására - sajnálatos módon emlékezve.

2024. január 21. napján kiküldött megkeresést intézett a helyi egyesületek felé, melynek tárgya a 2024. évi támogatási igények felmérése volt.

2024. január 31, napján a pénzügyi bizottság tagjaival megtörtént a 2024. évi költségvetési munkapapírok megtekintése, átbeszélése.

Tájékoztatta a képviselőket és a lakosságot, hogy a településen hideg kátyúzás van folyamatban, ami sajnos kevés sikerrel jár, de hatásos és maradandó március hónaptól várható.

Megemlítette, hogy továbbra is várják a Kardoss Ösztöndíjpályázattal kapcsolatos kérelmek benyújtását, melynek határideje 2024. február 15. napja, megjegyezte, hogy az ezzel kapcsolatos kérelmek, nyomtatványok a hidas önkormányzat honlapján megtalálhatók.

**Dr. Tóth Attila jegyző** a lejárt határidejű határozatok végrehajtását azokat felsorolva röviden ismertette, és hozzáfűzte, hogy minden egyes határozattal kapcsolatos munkafolyamat maradéktalanul végrehajtásra került.

Hozzászólás nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**2/2024.(II.06.) számú határozata**

Hidas Község Önkormányzat képviselő-testülete elfogadta az előző ülés óta eltelt időszak eseményeiről, és a lejárt határidejű határozatok végrehajtásáról szóló beszámolót.

Határidő: azonnal

Felelős: képviselő-testület

**2. A Képviselő-testület 2024. évi munkatervének elfogadása.**

**Ea.: Berg Csaba polgármester, Dr. Tóth Attila jegyző**

**Dr. Tóth Attila jegyző** elmondta, hogy a kiküldött előterjesztés részletesen tartalmazza a tervekben meghatározott határidőkhöz az üléstervi előterjesztést. Magába foglalva az önkormányzati kötelezettségeket és terveket.

Az ülések időpontjai hétfői napokon 14.00 órai kezdettel kerülnek összehívásra. A rendkívüli ülések összehívására az SZMSZ rendelkezései az irányadók.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**3/2024.(II.05.) számú határozata**

Hidas Község Önkormányzat Képviselő-testülete - a 2024 évi Hidas Község Önkormányzat Képviselő-testületének munkatervét - a mellékelt szerinti tartalommal jóváhagyja.

Határidő: azonnal

Felelős: Berg Csaba polgármester

**3. A helyi önkormányzat a saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő 3 évre várható összegének meghatározása. Ea.: Dr. Tóth Attila jegyző**

**Dr. Tóth Attila jegyző** elmondta, hogy az államháztartásról szóló 2011. évi CXCV.törvény 29/A. §-ában előírtak szerint a helyi önkormányzat évente, legkésőbb a költségvetési rendelet elfogadásáig határozatban állapítja meg- kapott felhatalmazás alapján kiadott jogszabályban meghatározottak szerint saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

Hozzátette, hogy az önkormányzatnak nincs adósságot keletkeztető ügylete, és 2025-2027 évekre sem kíván az Önkormányzat adósságot keletkeztető ügyletet kötni, tervezni.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**4/2024.(II.05.) számú határozata**

Hidas Község Önkormányzat – képviselő-testülete az államháztartásról szóló 2011. évi CXCV.törvény 29/A. §-ában előírtak szerint megállapította, hogy az önkormányzatnak nincs adósságot keletkeztető ügylete, és 2025.-2026-2027. évekre sem kíván az Önkormányzat adósságot keletkeztető ügyletet kötni, tervezni**.**

Határidő: azonnal

Felelős: képviselő-testület

1. **Az önkormányzat 2024. évi költségvetési rendeletének előterjesztése, elfogadása. Ea.: Berg Csaba polgármester, Dr. Tóth Attila jegyző**

**Dr. Tóth Attila jegyző** tájékoztatta a jelenlévő képviselőket, hogy a 2024. évi költségvetési munkapapírokat- tervezetet minden képviselőnek előterjesztésként megküldte. A költségvetési tervezetet a pénzügyi bizottság átnézte, megtárgyalta, és a költségvetés tervezetét változatlan formában elfogadta. A helyi intézményvezetők szintén elfogadták és a pénzügyi bizottság tagjaival együtt egyhangúlag elfogadásra javasolták a képviselő-testület felé. A képviselők megkapták a cofogos kimutatás összesítő iratait is, melyen a bevételi és kiadási előirányzatok cofogonkét összesítve szerepelnek. Ismertette a bevételi források fő összegeit, valamint a várható költségvetési eredményt.

Megjegyezte, hogy az óvodai, bölcsődei költségvetés tervezete az intézményvezető asszonnyal egyeztetve készült.

Hozzátette, hogy a helyi Egyesületek beérkezett támogatási igényeit figyelembevéve kerültek beépítésre a költségvetésbe. Hozzátette, hogy az Egyesületek támogatása az önkormányzatnak az önként vállalt feladatai közé tartozik.

Megjegyezte, hogy a Polgárőr Egyesület a határidő lejárta után adta meg támogatási igényét, melyet majd a következő költségvetési rendelet módosításánál fognak végrehajtani a megadott kötelező eljárás szerint.

Mindezek figyelembevételével javasolta elfogadni a 2024. évi költségvetést.

**Berg Csaba polgármester** megjegyezte, hogy köszöni az Egyesületek hozzáállását és hogy igényeiket visszaküldték.

Bízik abban, hogy marad még szabad pénzeszköz, melyet a település feladataira tudnak fordítani.

A költségvetési rendelet tárgyalását megelőzően **Berg Csaba polgármester** a melléklet szerinti tartalommal beszámolt a költségvetési rendelet előterjesztéséig beszedett bevételekről, és teljesített kiadásokról az államháztartásról szóló 2011. évi CXCV. törvény 25. § (4) bekezdés rendelkezése szerinti, melyek a költségvetési rendelet tervezetébe beépítésre kerültek.

További hozzászólás, észrevétel nem hangzott el

A képviselő-testület 5 igen szavazattal, ellenszavazat és tartózkodás nélkül – minősített többséggel az alábbi rendeletet alkotta:

**Hidas Község Önkormányzat Képviselő-testületének**

**1/2024.(II.6.) önkormányzati rendelete**

**az önkormányzat 2024.évi költségvetésről.**

**(mellékletben)**

1. **Beszámoló a 2023. évi közművelődési tevékenységéről, 2024. évi terv elfogadása. Közművelődési feladatellátási megállapodás jóváhagyása Ea.: Berg Csaba polgármester**

**Berg Csaba polgármester** tájékoztatta a képviselő-testületet, hogy a Közművelődési tervet a Hidas Község Önkormányzat Képviselő-testületének a 3/2021.(III.4.) számú Közművelődésről szóló önkormányzati rendelete alapján állítottuk össze.

A muzeális intézményekről, a nyilvános könyvtári ellátásról és a közművelődésről szóló 1997.évi CXL. törvény 78./1 (4) bekezdés b) pontja értelmében az önkormányzat,
amely közösségi színteret, illetve közművelődési intézményt tart fenn, jóváhagyja a
közművelődési intézmény éves munkatervét.

A közművelődési alapszolgáltatások, valamint a közművelődési intézmények és a közösségi
színterek követelményeiről szóló 20/2018. (VII. 9.) EMMI rendelet 3.
§.(1) alapján: A feladatellátó az általa nyújtott közművelődési alapszolgáltatás megszervezéséhez éves szolgáltatási tervet készít a tárgyév március 1-jéig.

A 2023. évi közművelődési tevékenységről szóló beszámolót, valamint a 2024. évi éves szolgáltatási tervet az igazgatási kolleganő elkészítette, melyet a fenntartónak el kell fogadnia, és a rendeletben foglaltak szerint közzé kell tennie. A Közművelődési Terv minden képviselőnek kiküldésre került

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**5/2024.(II.05.) számú határozata**

Hidas Község Önkormányzat Képviselő-testülete a melléklet szerinti tartalommal fogadja el az Önkormányzat 2023. évi közművelődési tevékenységéről szóló beszámolót és a 2024. évi közművelődési tervet.

Határidő: azonnal

Felelős: polgármester

**Dr. Tóth Attila jegyző** elmondta, mint az már tudják a képviselők, hogy a közművelődési feladatok ellátására kötelező szakirányú szakember biztosítása. Megemlítette, hogy mivel a törvény szerint lehetőség volt arra, hogy több falu fogad egy szakembert, ezért Hidas település- a közművelődési feladatok ellátására- a Pécsváradi Művelődési Központ, Könyvtár és Múzeum Nonprofit Korlátolt Felelősségű Társasággal Közművelődési Megállapodást kötött, mely megállapodás keretében látják el a közművelődési feladatokat. A megállapodás pontosan rögzíti a közművelődési tevékenység támogatásával együtt járó feladatokat, a közszolgáltatási kötelezettséget, tárgyi feltételeket, egyéb kulturális és kapcsolódó feladatokat, valamint a pénzügyi feltételeket is egyaránt.

A Közfeladat ellátásához a közművelődési szakember foglalkoztatásának finanszírozásához önkormányzatunk 1.000.000, - forint pénzösszeget biztosít, mint azt a költségvetési rendeletben elfogadásra került, azonban a megállapodást külön határozatban is el kell fogadnia a képviselő-testületnek.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**6/2024.(II.05.) számú határozata**

Hidas Község Önkormányzat Képviselő-testülete a melléklet szerinti tartalommal jóváhagyja a Pécsváradi Művelődési Központ, Könyvtár és Múzeum Nonprofit Kft.-vel a település közművelődési feladatainak ellátására kötött közművelődési megállapodást.

A megállapodásban foglalt feladatok ellátásának pénzügyi fedezetét az önkormányzat 2024. évi költségvetéséről szóló rendeletében biztosítja.

Határidő: azonnal

Felelős: Képviselő-testület

1. **A polgármester 2024. évi szabadságtervének jóváhagyása. Ea.: Dr. Tóth Attila jegyző**

**Dr. Tóth Attila jegyző** a kiküldött előterjesztés szerint elmondta, hogy a polgármester foglalkoztatási jogviszonyára vonatkozó rendelkezések alapján a munkáltatói jogokat a képviselő-testület gyakorolja.

A polgármester előterjesztésére a képviselő-testület minden év február 28-ig jóváhagyja a polgármester szabadságának ütemezését.

Az előterjesztés pontosan tartalmazza a jogszabályi helyek megjelölésével a képviselő-testület hatáskörét, valamint a szabadság ütemezésének gyakorlatát és vezetett nyilvántartását.

Hozzátette, hogy a polgármester 2024. évi szabadsága (alap+pótszabadság) 39 munkanap. Előző évről áthozott szabadsága 10 nap.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**7/2024.(II.05.) számú határozata**

Hidas Község Önkormányzat Képviselő-testülete Berg Csaba polgármester 2024. évi szabadsága kiadásának ütemezését a Kttv. 225/C § (2) bekezdése alapján a mellékelt előterjesztés szerint hagyja jóvá.

Határidő: azonnal

Felelős: képviselő-testület

1. **A Hidasi Szivárvány Óvoda és Bölcsőde alapdokumentumainak a pedagógusok új**

 **életpályájáról szóló 2023. évi LII. törvény hatálybalépésével kapcsolatos módosításainak jóváhagyása. Ea.: Steiner-Orosházi Szandra főigazgató**

**Dr. Tóth Attila jegyző** ismertette az intézményvezető előterjesztését, melyet minden képviselőnek megküldött a csatolt dokumentumokkal együtt. Elmondta, hogy a 2024. januárban életbe lépett törvényi változások miatt elkészültek a Hidasi Szivárvány Óvoda és Bölcsőde alap és kiegészítő dokumentumai.

A fenntartó elfogadása szükséges az SZMSZ, a Pedagógiai Program és a Munkaterv esetében.

A változások leginkább a jogszabályi háttereket érintik, vannak megszűnt és új, életbe lépett törvények, rendeletek.

Változás történt a dokumentumokban abban is, hogy a korábbi intézményvezetői titulus megnevezés helyett az új szabályozás alapján Főigazgató megnevezésre változott.

Változtatni kellett az alkalmazottak munkaköri leírásaiban, beosztásában, jelenléti íveiken.

 Intézményvezető asszony Steiner-Orosházi Szandra nem kívánta kiegészíteni előterjesztését.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül- az alábbi határozatot hozta:

**Hidas Község Önkormányzat Képviselő-testületének**

**8/2024.(II.05.) számú határozata**

Hidas Község Önkormányzat Képviselő-testülete a melléklet előterjesztések szerint elfogadta, és jóváhagyta Steiner-Orosházi Szandrának a Hidasi Szivárvány Óvoda és Bölcsőde főigazgatójának előterjesztésében az intézmény **2023/2024-es nevelési évre vonatkozó alábbi alapdokumentumait:**

- Szervezeti és Működési Szabályzat

- Pedagógiai Program

- Óvódai és Bölcsődei Házirend

- Munkaterv

Határidő: azonnal

Felelős: Képviselő-testület, Főigazgató

1. **Az óvoda nyári leállásának fenntartói jóváhagyása**

**Ea.: Steiner-Orosházi Szandra intézményvezető**

**Berg Csaba polgármester** elmondta, hogy az előterjesztés kiküldésre került, az óvoda tervezett nyári leállása augusztus hónapban 2024. augusztus 12. napjától- 2024. augusztus 31. napjáig valósulna meg. Mely időszak alatt az óvoda nem fogad gyermekeket.

**Steiner-Orosházi Szandra intézményvezető** hozzátette, hogy most az idei évben eltérő lesz az eddigi évekhez képest a nyári leállás, hiszen eddig egész augusztus hónapban zárva volt az óvoda. Viszont ez idő alatt is ügyeletet tartanának. Mivel a szülőknek is hatalmas feladat megoldani az egybefüggő szabadságolást, - és hogy mindenkinek kedvező legyen - úgy gondolja ez elfogadható. Szülők elfogadták, a törvényi előírásoknak eleget tettek. Megemlítette, hogy az idei évtől változott a dajkák szabadságnapjainak száma - a dajkáknak 50 nap szabadságot kell kiadni.

Hozzászólás, kérdés nem hangzott el.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**9/2024.(II.05.) számú határozata**

Hidas Község Önkormányzat Képviselő-testülete – mint a Hidasi Szivárvány Óvoda és Bölcsőde fenntartója- az intézményvezető előterjesztése alapján az óvoda nyári leállásának időpontját **2023. augusztus 12. napjától -augusztus 31.** napjáig terjedő időpontig hagyja jóvá.

Határidő: azonnal:

Felelős. képviselő-testület, intézményvezető

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csabapolgármester | Dr. Tóth Attila jegyző |